Tukkies sê AfriForum Jeug praat ‘snert’Die Universiteit van Pretoria is van 1 Januarie vanjaar af so te sê uitsluitlik Engels. AfriForum Jeug sê hy veroordeel ten sterkste die aankondiging van die Universiteit van Pretoria (UP) se nuwe visiekanselier, Tawana Kupe, dat die universiteit van vanjaar af net in Engels sal funksioneer. Die organisasie beskou dit as ’n skending van die universiteit se onderneming teenoor reeds ingeskrewe studente wat hul kwalifikasies in Afrikaans wou voltooi. “UP het onderneem dat studente wat ingeskryf het om hul studie in hul moedertaal Afrikaans te voltooi, wel dié geleentheid sou kry,” sê Ohann Fourie, AfriForum Jeug se nasionale koördineerder vir kampusse. Maar Rikus Delport, UP-woordvoerder, het Woensdagmiddag by navraag gesê hy kan nie “reageer op goed wat nie so is nie. Dis snert. Studente kry die geleentheid om hul studie in Afrikaans klaar te maak.” Tukkies se raad het in Junie 2016 ŉ nuwe taalbeleid aanvaar ingevolge waarvan Engels die primêre onderrigtaal word. Ook is besluit dat Afrikaans as onderrigtaal geleidelik uitgefaseer word, het UP vroeër in ŉ verklaring gesê. Engels sal ook die taal van alle amptelike kommunikasie en administrasie op alle kampusse en in alle koshuise wees. “Ná ŉ vertraging weens ŉ hofsaak het Engels op 1 Januarie 2019 die leer- en onderrigtaal vir alle eerstejaar-programme geword. Engels sal ook die taal van alle amptelike kommunikasie en administrasie op alle kampusse en in alle koshuise wees.” AfriForum Jeug beskuldig Tukkies daarvan dat die universiteit “nie eerlik ten tyde van die verandering van die taalbeleid en die daaropvolgende hofsaak tussen die UP en AfriForum [was] nie”. “Hierdie studente moet nou van studietaal verander in die middel van hul kursusse,” beweer Fourie, “en die aanpassing is enorm. Dit is nie regverdig teenoor die studente nie, want die universiteit het inderwaarheid vir hierdie studente ’n rat voor die oë gedraai.” Hy sê in gesprekke tussen AfriForum, AfriForum Jeug en die universiteitsbestuur is beklemtoon UP wil juis meertalig probeer funksioneer en sal moeite doen om onder meer Afrikaans en Sotho te akkommodeer. “Die visekanselier se verklaring maak dit egter duidelik dat daar geen erns met hierdie ondernemings was nie,” meen Fourie, “en dat UP geensins daarna streef om moedertaalonderrig te bevorder nie.” Delport sê hy weet nie van so ŉ verklaring nie. AfriForum Jeug sê dié organisasie het reeds in 2018 klagtes van ontevrede lede ontvang wat weens hierdie standpunt in die eksamen benadeel is. “Daar was gevalle waar die betrokke UP-dosente nie die studente van Afrikaanse memoranda tydens insae in die vraestelle wou voorsien nie. Studente sal self die vertalingswerk moet doen om goed genoeg te verstaan om te slaag. “UP se reaksie hierop was dat alle dosente nie Afrikaans magtig is nie. Die verdere implikasies daarvan vir studente wat aanvanklik in Afrikaans begin studeer het,” sê Fourie, “is dat klasse nou net in Engels aangebied sal word. Studente sal dus self die vertalingswerk moet doen om sodoende goed genoeg te kan verstaan om te slaag.” Fourie sê ongeag die hofuitsprake van die afgelope paar jaar bly AfriForum Jeug se standpunt dat enige onderriginstelling wat die belange van sy studente op die hart dra, moeite sal doen om moedertaalonderrig aan te bied. “Ons standpunt is nie dat daar net Afrikaanse klasse by universiteite moet wees nie; ons is van mening dat daar ’n nasionale verantwoordelikheid op universiteite rus om ander Afrikatale uit te brei en dit tot akademiese taal te ontwikkel,” sê Fourie.